钦定古今图书集成/方舆汇编/职方典/第1282卷 > 《澹山岩记》柳拱宸
## 钦定古今图书集成/方舆汇编/职方典/第1282卷 > 《澹山岩记》柳拱宸

零陵多胜绝之境，澹山岩为甲观，东南二门而入，广
袤可容千人，窦穴嵌空，物象奇怪，有不可得而状者。
中贮御书，岁度僧一人。僧徒惟利居处之便，而不顾
蔽映，障遏弊，连甍接楹，重基叠架，疣赘延蔓，殆将充
满。甚污秽积聚，烟爨重蒸，道燧幽黑，非秉炬不能入。
太守丁公侨，处事刚严，始至大不怿，悉彻群僧之舍，
俾居岩外，惟画阁殿像得存，馀一椽一木，无敢留者。
他日，公率应辰、大理寺丞杨杰、河阳节度推官杨巨
卿同至游览，层构一空，众状在目。开筑塞为通豁，破
昏暗为光明，实人情之共快。若石田药臼之处，皆情
景所及。客有言“物理显晦，固亦系乎时耳。”熙宁七年
甲寅九月十五日记。